b'\n_START_ARTICLE_\nMedceli\xc4\x8dnina\n_START_SECTION_\nPomen\n_START_PARAGRAPH_\nZaradi raznovrstne sestave lahko medceli\xc4\x8dnina opravlja razli\xc4\x8dne vloge, na primer dajanje opore celicam, razmejevanje razli\xc4\x8dnih vrst tkiv ter omogo\xc4\x8danje medceli\xc4\x8dne komunikacije. Prav tako predstavlja lokalno mesto skladi\xc5\xa1\xc4\x8denja razli\xc4\x8dnih celi\xc4\x8dnih rastnih dejavnikov; spremembe v fiziolo\xc5\xa1kih razmerah medceli\xc4\x8dnine lahko spro\xc5\xbeijo dejavnost proteaz, ki omogo\xc4\x8dijo sprostitev rastnih dejavnikov iz zalog. S tem omogo\xc4\x8da hitro in prostorsko omejeno aktivacijo z rastnimi dejavniki posredovanih celi\xc4\x8dnih funkcij, ne da bi bila potrebna de novo sinteza teh dejavnikov._NEWLINE_Tvorba medceli\xc4\x8dnine je bistvena pri celi\xc4\x8dni rasti, celjenju ran in tudi nastanku fibroze. Poznavanje strukture in sestave medceli\xc4\x8dnine pomaga tudi pri razumevanju kompleksnih procesov tumorske invazije in njihovega razsejanja, saj razsejanje rakavih celic obi\xc4\x8dajno spremlja uni\xc4\x8denje medceli\xc4\x8dnine s pomo\xc4\x8djo aktivacije encimov, kot so serinske proteaze, treoninske proteaze in matriksnih metaloproteinaz._NEWLINE_Togost oziroma pro\xc5\xbenost medceli\xc4\x8dnine je pomembna pri gibanju celic, izra\xc5\xbeanje genov, in celi\xc4\x8dni diferenciaciji. Celice zaznavajo pro\xc5\xbenostne lastnosti medceli\xc4\x8dnine in migrirajo v smeri bolj rigidnih oziroma togih povr\xc5\xa1in, kar opisuje fenomen tako imenovane durotakse. Vpliv elasti\xc4\x8dnosti medceli\xc4\x8dnine na izra\xc5\xbeanje genov v celicah ter posledi\xc4\x8dno na procese celi\xc4\x8dne diferenciacije in tudi napredovanja tumorjev je predmet \xc5\xa1tevilnih raziskav.\n_START_SECTION_\nMolekulska sestava\n_START_PARAGRAPH_\nSestavine medceli\xc4\x8dnine tvorijo celice in jih izlo\xc4\x8dajo v medceli\xc4\x8dni prostor z eksocitozo. Medceli\xc4\x8dnino sestavlja mre\xc5\xbeje vlaknatih beljakovin in glukozaminoglikanov.\n_START_SECTION_\nProteoglikani\n_START_PARAGRAPH_\nGlukozaminoglikani (GAG) so ogljikohidratni polimeri, obi\xc4\x8dajno vezani na zunajceli\xc4\x8dne matriksne beljakovine, s katerimi tvorijo proteoglikane (pri tem je hialuronska kislina pomembna izjema, kot je pojasnjeno spodaj). Proteoglikani so lahko negativno nabiti in tako privla\xc4\x8dijo pozitivno nabite natrijeve ione (Na\xe2\x81\xba), slednji pa z osmozo privla\xc4\x8dijo vodo, s \xc4\x8dimer se zagotavlja hidriranost medceli\xc4\x8dnine in okolnih celic. Proteoglikani lahko tudi pomagajo uloviti rastne dejavnike in jih tako shraniti._NEWLINE_Nadalje so opisane razli\xc4\x8dne vrste proteoglikanov, ki tvorijo medceli\xc4\x8dnino.\n_START_SECTION_\nHeparan sulfat\n_START_PARAGRAPH_\nHeparan sulfat (HS) je linearni polisaharid, prisoten v vseh \xc5\xbeivalskih tkivih. Tvori proteoglikane, pri \xc4\x8demer se dve ali tri heparansulfatne verige ve\xc5\xbeejo na razli\xc4\x8dne beljakovinske ligande na celi\xc4\x8dni povr\xc5\xa1ini ali v medceli\xc4\x8dnini. Pomembno vlogo imajo pri uravnavanju razli\xc4\x8dnih biolo\xc5\xa1kih aktivnosti, med drugim razvojnih celi\xc4\x8dnih procesov, angiogeneze, strjevanja krvi in razsevanja tumorjev.\n_START_SECTION_\nHondroitin sulfat\n_START_PARAGRAPH_\nHondroitin sulfati dajejo natezno odpornost hrustancu, kitam, vezem in \xc5\xbeilni steni aorte. Ka\xc5\xbee, da imajo vlogo tudi pri nevroplasti\xc4\x8dnosti.\n_START_SECTION_\nKeratan sulfat\n_START_PARAGRAPH_\nKeratan sulfati vsebujejo razli\xc4\x8dne dele\xc5\xbee sulfata in za razliko od \xc5\xa1tevilnih drugih glikozaminoglikanov ne vsebujejo uronske kisline. Prisotni so v ro\xc5\xbeenici, hrustancu, kostnini ter pri \xc5\xbeivalih v ro\xc5\xbeenem tkivu.\n_START_SECTION_\nHialuronska kislina\n_START_PARAGRAPH_\nHialuronska kislina je polisaharid, sestavljen iz D-glukuronske kisline in N-acetilglukozamina, za razliko od \xc5\xa1tevilnih drugih glukozaminoglikanov pa se ne povezuje z beljakovinami in tvori proteoglikanov. Ve\xc5\xbee lahko velike koli\xc4\x8dine vode, kar daje medceli\xc4\x8dnini turgor in s tem celice za\xc5\xa1\xc4\x8di pred silami ob stiskanju tkiva. V velikih koli\xc4\x8dinah je zato prisotna v tkivih tistih sklepov, ki so izpostavljeni velikim obremenitvam. Prav tako predstavlja poglavitno sestavino intersticijskega gela. Hialuronska kislina setvori v celicah ob celi\xc4\x8dni membrani ter se tekom biosinteze s translokacijo prenese na drugo stran celi\xc4\x8dne membrane v zunajceli\xc4\x8dni prostor. Pomembna je pri uravnavanju celi\xc4\x8dnega razvoja pri zarodku, celjenja ran, vnetnih procesov in razvoja tumorjev. Deluje na specifi\xc4\x8dni transmembranski receptor CD44.\n_START_SECTION_\nElastin\n_START_PARAGRAPH_\nElastini dajejo tkivom pro\xc5\xbenost \xe2\x80\x93 omogo\xc4\x8dajo, da se raztezajo in se nato povrnejo v prvotno stanje. Pro\xc5\xbenost je pomembna zasti za tkiva v krvnih \xc5\xbeilah, plju\xc4\x8dih, ko\xc5\xbei, zatilni vezi, zato ta vebujejo veliko koli\xc4\x8dino elastina. Elastine proizvajajo fibroblasti in celice gladke mi\xc5\xa1i\xc4\x8dnine. So zelo slabo topni. Celice jih izlo\xc4\x8dajo v vodotopni obliki, imenovani tropoelastini. V tkivu nato pote\xc4\x8de deaminacija tropoelastinov, ki se nato vgradijo v elastinska vlakna. Pomanjkanje ali odsotnost elatinskih vlaken v medceli\xc4\x8dnini je vzrok redkim boleznim, imenovanim s skupnim izrazom cutis laxa, ter williamsonovega sindroma.\n_START_SECTION_\nFibronektin\n_START_PARAGRAPH_\nFibronektini so glikoproteini, pomembni za migracijo celic po medceli\xc4\x8dnini. Na fibronektine se namre\xc4\x8d ve\xc5\xbeejo kolagen in integrini na celi\xc4\x8dnih povr\xc5\xa1inah, kar povzro\xc4\x8di, da se citoskelet reorganizira in pospe\xc5\xa1i gibanje celic. Celice v medceli\xc4\x8dnini izlo\xc4\x8dajo fibronektine v neaktivni nezviti obliki. Vezava integrinov na fibronektinske molekule omogo\xc4\x8di, da slednje tvorijo dimere in posledi\xc4\x8dno postanejo aktivne. Fibronektini so pomembni tudi na mestu po\xc5\xa1kodbe tkiva, ker ob po\xc5\xa1kodbi ve\xc5\xbeejo krvna plo\xc5\xa1\xc4\x8dica|krvne plo\xc5\xa1\xc4\x8dice ter pospe\xc5\xa1ijo, da v po\xc5\xa1kodovani predel tkiva pridejo celice, pomembne za proces celjenja.\n_START_SECTION_\nLaminin\n_START_PARAGRAPH_\nLaminini so beljakovine v bazalni lamini tkiv pri pravzaprav vseh \xc5\xbeivalskih vrstah. Tvorijo mre\xc5\xbeaste strukture, ki dajejo bazalnim laminam odpornost proti nateznim silam, omogo\xc4\x8dajo pa tudi adhezijo celic. Nase ve\xc5\xbeejo druge sestavine medceli\xc4\x8dnine, kot so kolageni in nidogeni.'